ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 17. decembra 2003
									K materiálu č. 11539/2003
									K bodu č. 1

S T A N O V I S K O

k návrhu zákona o Európskom zoskupení hospodárskych záujmov a o zmene a doplnení niektorých zákonov

I

Návrh zákona o Európskom zoskupení hospodárskych záujmov a o zmene a doplnení niektorých zákonov	predkladá na rokovanie vlády SR podpredseda vlády a minister spravodlivosti SR Daniel Lipšic.

Predkladaným návrhom zákona sa vykonáva Nariadenie Rady (EHS) č. 2137/85 z 25. júla 1985 o Európskom zoskupení hospodárskych záujmov, ktoré je ako právny akt Európskej únie v dôsledku svojej právnej povahy priamo záväzné na území jednotlivých členských štátov. Uvedená skutočnosť znamená, že nariadenie sa stane súčasťou právneho poriadku SR od okamihu vstupu Slovenskej republiky do Európskej únie. Dátum vstupu Slovenskej republiky do Európskej únie je referenčným dátumom vo vzťahu k predpokladanej účinnosti predkladaného návrhu zákona. 

V súvislosti s priamou záväznosťou nariadenia na území členského štátu Európskej únie ide o vylúčenie aplikácie domáceho práva v prípadoch priamo upravených nariadením a právo členského štátu, v týchto prípadoch nemôže upraviť otázky priamo upravené nariadením spôsobom odlišným od nariadenia. Národné právo členského štátu v dôsledku uvedenej skutočnosti je v zásade   možné aplikovať iba v tých prípadoch, ktoré nie sú nariadením upravené alebo v prípadoch, keď sa nariadenie priamo odvoláva na „národné právo členského štátu“ a predpokladá prijatie tzv. „doplnkovej“ úpravy v rámci vnútroštátneho práva členského štátu. Predkladaný návrh zákona predstavuje práve takúto úpravu vnútroštátneho práva členského štátu. 

Nariadenie Rady (EHS) č. 2137/85 z 25. júla 1985 a návrhu zákona o Európskom zoskupení hospodárskych záujmov a o zmene a doplnení niektorých zákonov (ďalej len „EZHZ“) definuje EZHZ ako subjekt spolupráce založenej za účelom spolupráce dvoch alebo viacerých podnikov, ktoré sa nachádzajú na území dvoch rozličných členských štátov Európskej únie, pričom táto spolupráca má za cieľ uľahčiť alebo zvýšiť úroveň rozvoja hospodárskych aktív členov EZHZ. EZHZ je vždy subjektom práva, nakoľko má odo dňa zápisu do príslušného registra v členskom štáte spôsobilosť byť nositeľom práv a povinností a disponuje tiež aktívnou a pasívnou procesnom spôsobilosťou v podmienkach Slovenskej republiky EZHZ sa jednoznačne vymedzuje ako právnická osoba, ktorá vzniká a právnu subjektivitu nadobúda zápisom do obchodného registra. 

II

Predkladateľ v predkladacej správe uvádza, že návrh zákona je v súlade s Ústavou Slovenskej republiky, právom Európskej únie zákonmi, ďalšími všeobecne záväznými právnymi predpismi a medzinárodnými zmluvami, ktorými je Slovenská republika viazaná. 

Predkladaný návrh zákona nezakladá zvýšenie nárokov na finančné prostriedky zo štátneho rozpočtu, z rozpočtov vyšších územných celkov a rozpočtov obcí ani zvýšené nároky na pracovné sily a organizačné zabezpečenie. K tomuto konštatovaniu chýba stanovisko Ministerstva financií SR, ktoré je potrebné na rokovanie vlády k predmetnému návrhu doplniť. 

Návrh zákona sa nepredkladá Rade hospodárskej a sociálnej dohody SR podľa zákona č. 186/1999 Z.z., nakoľko sa problematika netýka oblasti ustanovených § 3 citovaného zákona.

Návrh zákona o Európskom zoskupení hospodárskych záujmov a o zmene a doplnení niektorých zákonov sa na rokovanie Legislatívnej rady vlády SR predkladá bez rozporov.

III

	Legislatívna rada vlády Slovenskej republiky po prerokovaní tohto návrhu zákona odporučila návrh dopracovať podľa jej pripomienok a odporúčaní (17) a na rokovanie vlády predložiť v novom upravenom znení, v ktorom budú zapracované jej pripomienky a odporúčania.

IV

	Sekcia vládnej legislatívy Úradu vlády Slovenskej republiky konštatuje, že pripomienky a odporúčania Legislatívnej rady vlády SR boli v návrhu predmetného zákona zapracované, a preto odporúča vláde Slovenskej republiky predložený návrh zákona o Európskom zoskupení hospodárskych záujmov a o zmene a doplnení niektorých zákonov schváliť bez pripomienok.

	
Bratislava 15. decembra 2003 
Vypracoval: Stanislav Masár

									Štefan G r m a n
									generálny riaditeľ
   								    sekcie vládnej legislatívy